ET Euroopa Liidu Teataja C 49/9

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

(2009/C 49/07)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„TRADITSIOONILINE GRIMSBY SUITSUKALA”

EÜ nr: UK-PGI-0005-0132-19-05-2000

KGT (X) KPN ( )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus:

Nimi: Department for Environment, Food and Rural Affairs Aadress: Food and Drink Manufacturing Team Area 8E, 9 Millbank, c/o Nobel House 17 Smith Square, London SWIP 3JR United Kingdom Telefon: (44) 207 238 6623 Faks: (44) 207 238 5728 E-post: simon.johnson@defra.gsi.gov.uk

2. Taotlejate rühm:

Nimi: The Traditional Grimsby Fish Smokers Group Aadress: Alfred Enderby Ltd Maclure Street, Fish Docks Grimsby DN31 3NE United Kingdom Telefon: (44) 1472 342984 Faks: (44) 1472 342984 E-post: smoked@alfedenderby.co.uk Koosseis: Tootjad/töötlejad ( X ) Muud ( )

3. Toote liik:

Klass 1.7: Värske kala, molluskid ja koorikloomad ning neist valmistatud tooted

4. Spetsifikaat:

(Määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus:

„Traditsiooniline Grimsby suitsukala”

4.2. Kirjeldus:

Traditsiooniline Grimsby suitsukala on 200–700 grammi kaaluv tursa- või kilttursafilee, mida on külmsuitsutatud kindlaksmääratud geograafilises piirkonnas traditsioonilise meetodi kohaselt. Traditsiooniline Grimsby suitsukala on kreemika kuni beeži värvuse, kuiva struktuuri ja kergelt soolase suitsumaitsega. Töödeldud kala tarnitakse paljudele erinevatele müügipunktidele spetsiaalsetes pappkastides (mille kaal ei tohi olla suurem kui 5 kg) või eraldi vaakumpakendites.

4.3. Geograafiline piirkond:

Halduspiiridega piiratud Grimsby linn Kirde-Lincolnshire'is.

4.4. Päritolutõend:

Minimaalse kontrollimenetluse nõuded on järgmised:

töödeldud toote ettevalmistamine:

i) tootja on kantud Grimsby kalasuitsutajate ühingu Traditional Grimsby Fish Smokers Group poolt peetavasse tootjate registrisse;

ii) kalad ostetakse üldjuhul Grimsby kalaturult. Kõik kalaostud tuleb kirjalikult registreerida;

iii) kalaostude kirjalikku registreerimist kontrollib määratud kontrolliasutus;

töödeldud toote jälgitavus:

i) turustatava kala pakendil peab olema teave tootja (kontaktandmed ja tootja number) ja toote kohta (toote liik, kaal ja „parim enne” kuupäev);

ii) tootja peab kõik müügitehingud kirjalikult registreerima;

iii) määratud kontrolliasutus viib läbi kontrolle, et tagada nende nõuete täitmine.

4.5. Tootmismeetod:

Üldjuhul hangitakse tervet värsket kala Islandilt, Fääri saartelt ja Norrast, kuid seda võib hankida ka muudest piirkondadest. Kogenud fileerijad fileerivad terve kala käsitsi. Seejärel immutatakse fileed 10–15 minutit soolvees ja pannakse tööpäeva lõpus metallvarrastest raamidele (ingl k speats) kuivama. Metallvarrastest raamidel asuvad kalad paigutatakse suitsuahju korstnatesse külmsuitsutamiseks sobivale kõrgusele.

Suitsuahju põhi on kaetud saepurukihiga, mis hakkab pärast süütamist hõõgudes suitsema. Suitsutusrežiim sõltub kalade suurusest ja olulisel määral ka ümbritsevast temperatuurist ning niiskusest. Seetõttu tuleb suvel hapnik saepurust eemaldada ning saepuru hõõguma panemiseks on vaja vaid vähest tuld. Talvel on hapniku eemaldamise vajadus väiksem või puudub hoopis ja saepuru hõõguma panemiseks on vaja rohkem tuld. Fileel lastakse öösel vähemalt 8 tundi suitsuahjus seista. Kogenud kalasuitsutajad jälgivad pidevalt suitsutamisprotsessi, et tagada ühtlane suitsutamiskvaliteet, kalu vajaduse korral ümber paigutades ja ahjust välja võttes. Kuumust kalade suitsutamisel ei kasutata, sest sel juhul muutuksid fileed pehmeks ja hakkaksid lagunema ning raamidelt alla kukkuma.

Seejärel võetakse kalad suitsuahjust välja ja lastakse neil jahtuda. Pärast jahtumist pakitakse kalad kihiti vahelehtede vahele vastavatesse madalaservalistesse pappkastidesse või eraldi vaakumpakenditesse ja transporditakse need paljudesse erinevatesse müügipunktidesse nii Ühendkuningriigis kui ka välismaal.

4.6. Seos piirkonnaga:

Traditsioonilise Grimsby suitsukala omadused on kõnealuse geograafilise piirkonnaga seotud nii traditsioonide, maine, suitsutamisprotsessi kui ka kalasuitsutajate oskuste kaudu. Neid oskusi on edasi antud põlvest põlve. Grimsby kalasuitsutamise traditsiooni ja sellega seotud protsesside olemasolu on võimalik tõendada alates 19. sajandi lõpust. Grimsby on olnud Ühendkuningriigis kalasuitsutamise poolest kuulus alates 1850. aastast, kui raudteetransport tegi esmakordselt võimalikuks suitsukala kiire transportimise kõigepealt Londonisse ja seejärel üle kogu riigi. Loomulikult ei olnud sel ajal veel külmutusseadmeid ega jää valmistamise võimalust, mida värskete ja kiirestiriknevate kalatoodete säilitamiseks tänapäeval laialdaselt kasutatakse. Kiirestiriknevate toodete kõlblikkusaja pikendamiseks tuli valida soolamise, kuivatamise, suitsutamise või mõne kõigi nimetatud töötlemisviiside kombinatsiooni vahel. Traditsiooniline Grimsby suitsukala on praegugi nõutud kaup, hoolimata sellest, et ülejäänud riigis eelistatakse mehaanilisi ahjusid.

Grimsby sadam, mis asub Humberi jõesuuet Põhjamerest eraldaval neemel, on Inglismaal ainus omataoline. Oma asukoha tõttu on sadam avatud mere ja jõesuudme poolt puhuvatele kuivadele ning jahedatele tuultele, mis aitavad kaasa kalasuitsutamise traditsiooni säilitamisele, hoides keskmise maksimumtemperatuuri suvel alla 20 °C, mis on sisemaaga võrreldes oluliselt jahedam.

Grimsby asukoht idarannikul on soodne ka selle poolest, et niisket vihma kaasa toovad edelatuuled puhuvad siin harvemini kui Ühendkuningriigi enamikus piirkondades. Grimsbys valitseb mereline kliima, seega on ilmastiku hooajalised kõikumised väikesed, päevade lõikes võib ilm aga muutlik olla.

Aastate jooksul kogutud teadmised kala suitsutamise kohta sadamas on ilmamuutuste ettenägemiseks ülimalt olulised. Esiteks tuleb osta õiget liiki kala, mille omadused aastase paljunemistsükli vältel oluliselt muutuvad. Grimsby eeliseks on see, et siin on võimalik hankida kalu nii laialdasest piirkonnast, et üldjuhul leiab kogemustega ostja suitsutamiseks sobivaid kalu aastaringselt. Kvaliteetse suitsukala tootmiseks peab kalasuitsutaja arvesse võtma nii kalade, aastaaegade kui ka ilmaga seotud eespool kirjeldatud erinevaid tegureid. Grimsby traditsioonilise suitsukala valmistajate põlvkondade poolt kogutud oskused võimaldavad anda ühtlaselt kõrge kvaliteediga toodangut.

Grimsby linn on kalatöötlemise poolest kuulus kogu Ühendkuningriigis. Nii sadamas kui ka linnas tuntakse uhkust selle üle, et Grimsby arvukad kalakaupmehed on suutnud juba üle saja aasta varustada enamiku kalaliikidega kogu Ühendkuningriiki ja viimasel ajal teisigi Euroopa riike. Traditsiooniline Grimsby suitsukala on üks olulisemaid tooteid, mida sadamaga seostatakse.

Grimsby oli enamiku 20. sajandi esimesest poolest maailma suurim kalasadam. Grimsbyl on kindel koht teiste kuulsate kalasadamate, näiteks Vigo, Esbjergi, Boulogne Sur Meri ja Bremerhaveni (Grimsby sõpruslinn) hulgas. Grimsby on praegugi Ühendkuningriigi suurim kalatootmiskeskus: Grimsby kalakaupmeeste ühingusse (Grimsby Fish Merchants Association) kuulub 106 äriühingut. Sadama eeliseks on läbi aegade olnud erinevate ostu- ning müügivõimaluste rohkus ja seetõttu mängivad Grimsby kalaturud värske kala müüjatena olulist rolli nii Ühendkuningriigis kui ka Euroopas.

Kvaliteetse suitsukala traditsiooniliseks valmistamiseks vajalikke kogemusi ja oskusi saab õppida ainult pika aja vältel ning sageli antakse teadmisi edasi põlvest põlve. Traditsiooniline suitsutamismeetod erineb kalade töötlemisest mehaanilistes ahjudes, mis kujutavad endast elektriga köetavaid suletud koldeid, mida reguleeritakse vaid näidiku liigutamise abil. Eespool kirjeldatud jätkusuutlikud traditsioonid ja Grimsby soodne asukoht jahutatud kala jaotusvõrgu keskpunktis võimaldab tagada värskelt suitsutatud kala igapäevase tarnimise üle kogu riigi.

Väsimatut tööd traditsioonilise Grimsby suitsukala kvaliteedi tagamisel on mitmel korral tunnustatud Ühendkuningriigi kvaliteettoidukaupmeeste ühingu Guild of Fine Food Retailers auhinnaga. Grimsby traditsiooniline suitsukala kui piirkonda esindav omanäoline kvaliteettoode on pälvinud kiidusõnu ka mitmetelt kokkadelt ja toidukriitikutelt, millest annavad tunnistust Rick Steini raamatus „Food Heroes” ja Henrietta Greeni raamatus „Food Lovers Britain” leiduvad viited.

4.7. Kontrolliasutus:

Nimi: North East Lincolnshire Council Aadress: Trading Standards Department Municipal Offices Town Hall Square Grimsby DN31 1HU United Kingdom Telefon: (44) 19 03 23 77 99 Faks: (44) 19 03 20 44 45 E-post: trading.standards@nelincs.gov.uk

Kontrolliasutus on avalik-õiguslik asutus, mis vastab standardi EN 45011 nõuetele.

4.8. Märgistus:

Euroopa Liidu kaitstud geograafilise tähise sümbolit kasutatakse registreeritud nime vahetus läheduses.

(1) ELT L 93, 31.3.2006, lk 12.